จังหวัดสมุทรปราการ เร่งซ่อมแซมคันดินและเฝ้าระวังน้ำทะเลหนุนสูงเมื่อคืนที่ผ่านมา พบว่าสถานการณ์สู่ภาวะปกติแล้ว
จังหวัดสมุทรปราการ เร่งซ่อมแซมคันดิน และเฝ้าระวังน้ำทะเลหนุนสูงเมื่อคืนที่ผ่านมา พบว่าสถานการณ์สู่ภาวะปกติแล้ว          นายชาติชาย อุทัยพันธ์ ผู้ว่าราชการจังหวัดสมุทรปราการ กล่าวว่า จากเหตุการณ์ทำนบกั้นน้ำพังขณะก่อสร้างบริเวณคลองส่งน้ำโครงการชลหารพิจิตร อำเภอบางบ่อ เป็นเหตุให้น้ำทะลักเข้าท่วมบ้านพักข้าราชการกรมชลประทาน เมื่อคืนวันที่ 4 กรกฎาคม 2562 จำนวน 50 หลังคาเรือน นั้น          จากการเผ้าระวัง ในวันที่ 5 กรกฎาคม 2562 เวลา 23.00 น. สถานการณ์ได้คลี่คลายลง เนื่องจากน้ำทะเลที่หนุนสูงสุดในช่วงประมาณ 20.00 น. จากการเฝ้าระวังของเจ้าหน้าที่พบว่าทำนบคันดินกั้นน้ำที่ได้ซ่อมแซมมาตลอดวัน สามารถรับน้ำได้ จนสถานการณ์ปัจจุบันกลับเข้าสู่ภาวะปกติ ประกอบกับการระดมเครื่องมือและแรงงานของเจ้าหน้าที่ในการช่วยปิดจุดพังและเสริมแนวกั้นถุงบิ๊กแบ็คตลอดทั้งวัน ทำให้สถานการณ์คลี่คลายลงแล้ว          ด้านกรมชลประทาน ได้รายงานผลการดำเนินงานว่า เมื่อคืนวันที่ 5 กรกฎาคม 2562 ระดับน้ำทะเลที่หนุน พบว่าสูงกว่าเมื่อวาน 13 เซนติเมตร โดยระดับน้ำที่กรมอุทกศาสตร์ กองทัพเรือ วัดได้วันนี้ ที่ 3.83 เมตร          ในส่วนการช่วยเหลือในครั้งนี้ กรมชลประทานจะประสานให้ผู้รับจ้างดำเนินการช่วยเหลือเยียวยาผู้ได้รับผลกระทบจากน้ำล้นและไหลท่วม ส่วนการให้ความช่วยเหลือตลอดทั้งวัน ได้รับความร่วมมือจากทางจังหวัดสมุทรปราการ อำเภอบางบ่อ ทหาร ตำรวจ มูลนิธิ ตลอดจนจิตอาสา ตั้งโรงครัว และมอบถุงยังชีพในเบื้องต้น และขอขอบคุณชาวจังหวัดสมุทรปราการ หน่วยงานที่เกี่ยวข้องที่ได้ร่วมกันแก้ปัญหาจนทำให้สำเร็จ และเข้าสู่ภาวะปกติแล้ว#ซ่อมแซมคันดิน #เฝ้าระวังน้ำทะเลหนุนสูง #สำนักข่าวกรมประชาสัมพันธ์ #NNT #ILOVETHAILAND